En familie fra Oddesundvej i Aalborg er nødt til at finde sig et nyt sted at bo, efter deres sofa brød i brand onsdag formiddag.

En oplader til enten en mobil eller en tablet satte onsdag formiddag ild til den sofa, den lå på, i et parcelhus på Oddesundvej i Aalborg Øst. Det oplyser indsatsleder ved Nordjyllands Beredskab Niels Eltzholtz. Opladeren var blevet dækket til og brød pludselig i brand hen på formiddagen. Ilden fik hurtigt fat i sofaen og udviklede en masse varme og røg, der fik familien i huset til at slå alarm. Brandvæsenet rykkede hurtigt ud til parcelhuset, hvor ilden ikke nåede at sprede sig til selve konstruktionen. - Vi fik meldingen 10.52, men indsatsen var hurtigt overstået, for vi skulle bare slukke ilden i sofaen, lufte røgen ud og lave en skadesinspektion. Vi kørte igen 11.30, siger Niels Eltzholtz. Sofaen nåede dog at udvikle så meget røg, at hele huset nu er sod- og røgskadet, hvilket tvinger familien til at blive genhuset, indtil skaderne er udbedret. Ilden udviklede også så meget varme, at flere plastikbeholdere og apparater i køkkenet smeltede.